ঈদের আনন্দ আমার পরিচিত দশ বাংলাদেশীর চোখে-মুখে। আমি এখন তাদেরই একজন। না পারতে আমাকে আরো বেশ কটা দিন থাকতে হলো তাদের সাথে। আমার ভাগ্যবীণা বেজে উঠল ঈদের ঠিক পরের দিন। অবশেষে আমি থাই এম্বেসি থেকে ভিসাটা পেয়ে গেলাম! দেরি না করে আবার চলে এলাম ব্রাজিলে। থাকতে হবে মাত্র কিছুটা সময়। তাই আর এয়ারপোর্ট থেকে বের না হয়ে অভ্যাসবশত হাঁটতে লাগলাম বাংলাদেশের খোঁজে। কাস্টম থেকে যে-গেটে আমাকে অপেক্ষা করতে বলা হয়েছিল সেটার যাত্রীরা ডালাস-গামী। আমি তাদের মাঝে আমাদেরই মতো দেখতে একজনকে খুঁজে পেলাম। ফ্লাইটের তখনও দেরি আছে। ল্যাপটপে মুখ গোঁজা ভদ্রলোকের সাথে আমাদের ল্যাপটপের কানেকশন-জনিত সমস্যা সমাধানের অছিলায় পরিচিত হতে চাইলাম। আশাহত হলাম। ভদ্রলোক আমার দেশের তো ননই, এমনকী এশিয়ারই নন। গায়ানায় থাকেন । চলে এলাম আমার জায়গায়।